هو مش في في حديث للرسول "صلى الله عليه وسلم " بيقول "إِنَّ الله لا يَنْظُرُ إِلى أَجْسامِكْم، وَلا إِلى صُوَرِكُمْ، وَلَكِنْ يَنْظُرُ إِلَى قُلُوبِكُمْ "طب كده ايه لازمة الحجاب مش المهم أعمال القلوب والأفعال اللى الشخص بيعملها ؟! Eman Elsayed
طب هي جت عند الحجاب ووقفت ليه؟ ، ما هو إيه لازمة الصلاة خمس مرات في اليوم طالما أنا بأحب ربنا ، وليه لازم نتعذب ونصوم يعني؟ ما انا بأحب ربنا من غير ما أعذب نفسي ، وزكاة بقا ونطلع فلوس وكلام من دا ، بلاش منه.  ونعمل زندقة بارتي بقا نعلن فيها انتصار الشيطان عشان كل أحكام الدين الظاهرة مش هيبقى ليها أي لازمة :)  طب بلاش دي ، مافكرتيش مثلًا مثلًا ، أن نفس النبي اللي قال الكلام دا هو اللي أمر بالحجاب وأمر زوجاته بالنقاب؟ ، يعني أكيد في حاجة غلط في كلامك من غير حاجة يعني :)  على كل حال : الحب من أعمال القلوب ، بس هو الحب دا مالوش جهاز كشف ، بيبان في ايه؟ ، في الأفعال ، فهو اللي بيحب ربنا هيبقى عاوز يرضيه ، ولما يعرف أنه فرض الحجاب ، هيحب الحجاب.  ثم أن معنى الحديث هنا أنه : ربنا مش بيبص أنت حلو ولا وحش ، تخين ولا رفيع ، قوي البنية ولا ضعيف البنية ، لأ ، ربنا بيبص : القلب دا صالح وللا فاسد؟  ومن علامات صلاح القلب : امتثال أوامر الله اللي منها الحجاب ، ومن علامات فساده : الهرب منها والبعد عنها.  وصلت؟